b'\n_START_ARTICLE_\nRobert Falcon Scott\n_START_PARAGRAPH_\nRobert Falcon Scott (6. kes\xc3\xa4kuuta 1868 \xe2\x80\x93 29. maaliskuuta 1912) oli Royal Navyn upseeri ja Etel\xc3\xa4mantereen tutkimusmatkailija. Scott ja h\xc3\xa4nen retkikuntansa h\xc3\xa4visiv\xc3\xa4t niukasti Roald Amundsenin ryhm\xc3\xa4lle kamppailun saavuttaa ensimm\xc3\xa4isen\xc3\xa4 etel\xc3\xa4napa. Scottin ryhm\xc3\xa4 kuoli Rossin j\xc3\xa4\xc3\xa4lautalla yritt\xc3\xa4ess\xc3\xa4\xc3\xa4n palata takaisin tukikohtansa suojiin._NEWLINE_Kes\xc3\xa4kuussa 1910 Scott aloitti matkansa kohti etel\xc3\xa4napaa laivallaan Terra Novalla. Matkalla Scott sai kuulla, ett\xc3\xa4 Roald Amundsen suuntasi my\xc3\xb6s etel\xc3\xa4\xc3\xa4n. Norjalaisen ja brittil\xc3\xa4isen tutkimusmatkailijan v\xc3\xa4lill\xc3\xa4 syntyi kilpajuoksu etel\xc3\xa4navalle, vaikka Scott oli suunnitellut suorittavansa tieteellisi\xc3\xa4 tutkimuksia osana matkaa. Scott jatkoi tutkimuksiaan ja saikin paljon tietoa geologiasta el\xc3\xa4intieteeseen ja meteorologiaan._NEWLINE_Saapuessaan etel\xc3\xa4navalle tammikuussa 1912 viisimiehinen ryhm\xc3\xa4 tajusi Amundsenin k\xc3\xa4yneen siell\xc3\xa4 jo kuukautta aiemmin. Amundsen palasi tukikohtaansa ilman ongelmia, mutta Scottin ryhm\xc3\xa4 menehtyi palatessaan etel\xc3\xa4navalta \xc3\xa4\xc3\xa4rimm\xc3\xa4isen kylmiss\xc3\xa4 olosuhteissa. Sakea lumisade ja se, ett\xc3\xa4 Scott kielt\xc3\xa4ytyi luopumasta ryhm\xc3\xa4n ker\xc3\xa4\xc3\xa4mist\xc3\xa4 kivin\xc3\xa4ytteist\xc3\xa4, olivat my\xc3\xb6s osaltaan hidastamassa ryhm\xc3\xa4n kulkua ja johtamassa tuhoisiin seurauksiin._NEWLINE_Scottin kuolemasta julkistettiin lokakuussa 2017 uusia tulkintoja, ett\xc3\xa4 kesken matkan paluumatkalle l\xc3\xa4hetetty Edward Evans olisi tyhjent\xc3\xa4nyt ruokavaraston, joka oli tarkoitettu Scottin v\xc3\xa4elle, kun he palaisivat navalta._NEWLINE_Terra Novan palattua retkelt\xc3\xa4 sen osti sen aiempi omistaja, ja aluksella on pitk\xc3\xa4 historia retken j\xc3\xa4lkeen. T\xc3\xb6rm\xc3\xa4tty\xc3\xa4\xc3\xa4n j\xc3\xa4\xc3\xa4vuoreen alus upposi Gr\xc3\xb6nlannin rannikolla vuonna 1943 ja l\xc3\xb6ytyi sattumalta vuonna 2012.'